钦定古今图书集成/明伦汇编/宫闱典/第135卷 > 《宦者传序》宋·史
## 钦定古今图书集成/明伦汇编/宫闱典/第135卷 > 《宦者传序》宋·史

宋世待宦者甚严。太祖初定天下，掖庭给事不过五
十人，宦寺中年方许养子为后。又诏臣僚家毋私蓄
阉人，民间有阉童孺为货鬻者，论死，去唐未远，有所
惩也。厥后太宗却宰相之请，不授王继恩宣徽。真宗
欲以刘承规为节度使，宰相持不可而止。中更主幼，
母后听政者凡三朝，在于前代，岂非宦者用事之秋
乎？祖宗之法严，宰相之权重，貂珰有怀，奸慝旋踵屏
除，君臣相与防微杜渐之虑深矣。然而宣、政间童贯、
梁师成之祸，亦岂细哉？南渡苗、刘之逆，亦宦者所激
也。《坊记》曰：“君子之道，辟则坊与。大为之坊，民犹逾之。”
可不戒哉！